Finn Sørensen (EL), 2013-05-23:
Tak til Dansk Folkeparti for at fremsætte forslaget, så vi endnu en gang her i salen kan få en debat om det her vigtige spørgsmål, som alle måske bortset fra en enkelt erkender er et alvorligt problem for det danske samfund og for de danske arbejdere, som bliver presset på deres løn- og arbejdsvilkår, og for de udenlandske arbejdere, der jo i meget stor udstrækning bliver misbrugt i visse arbejdsgiveres kamp for at få trykket lønningerne her i landet.
Det er jo glædeligt, at flere og flere gerne vil deltage i kampen mod den her sociale dumping, der startede samtidig med udvidelsen af EU med de østeuropæiske lande med en ret begrænset skare af fagforeninger, der mente, at der skulle sejles op imod det her.
Det har udviklet sig til, at vi nu er i en situation, hvor vi har en regering, der har det som en klar målsætning at bekæmpe det, og hvor vi har et klart flertal i Folketinget bestående af regeringen og Enhedslisten, som hele tiden kommer med nye initiativer på det her område.
Dansk Folkepartis forslag er stillet med en ganske god hensigt om, at udlændinge her i landet skal arbejde på sædvanlige løn- og arbejdsvilkår, hvorved vi jo alle sammen, os her i salen, forstår overenskomstmæssige vilkår eller vilkår svarende dertil, vel vidende at ikke hele arbejdsmarkedet er overenskomstdækket.
Det er den ene halvdel af forslaget, om man så må sige, og den del er vi jo vældig positive over for.
Den anden halvdel er vi lodret imod.
Den går nemlig ud på, at udenlandske arbejdere ikke kan tage arbejde i Danmark, før der er blevet mindre lønforskel mellem Østeuropa og Danmark.
Jeg tror, at mange danske håndværkere ville betakke sig for at møde lignende begrænsninger i andre lande i verden.
Så er det jo en begrænsning, der vil vare i rigtig lang tid, fordi det jo har meget lange udsigter med at få udjævnet de lønforskelle.
For det andet svæver det jo frit i luften, hvordan Dansk Folkeparti har tænkt sig at gennemføre det.
Det er simpelt hen ikke muligt, så længe vi er medlem af EU.
Jeg har nu ikke hørt Dansk Folkeparti gøre sig til bannerfører for, at vi skal melde os ud af den forening.
Der står også andre forkerte ting i forslaget, såsom at de østeuropæiske arbejdere ikke i samme grad som danske er ramt af finanskrisen.
Jeg ved ikke, hvor Dansk Folkeparti har deres orienteringskraft henne.
Der er jo en langt større arbejdsløshed i de østeuropæiske lande, en langt større armod.
Det er jo derfor, de kommer hertil for at søge arbejde.
Det er også forkert, når forslagsstillerne roser danske arbejdsgivere for at foretrække udenlandske arbejdere, der er parate til at arbejde for den laveste løn efter overenskomsten.
Mon ikke den melding kommer bag på ret mange af Dansk Folkepartis vælgere?
Men bortset fra det er der jo ikke rigtig nogen konkrete løsninger i forslaget.
Jeg har jo længe savnet Dansk Folkepartis aktive støtte til nogle af de meget vigtige forslag, som Enhedslisten har fremsat, og som vi indtil nu kun delvis i hvert fald har fået flertal for i Folketinget.
Det gælder for et af dem.
Det er forslag, der rigtig vil batte noget i kampen mod social dumping.
Det ene er kravet om, at arbejdsklausuler udstrækkes, så de gælder alle offentlige myndigheder.
Vi er meget glade for, at vi er enige med regeringen i den hensigt.
Nu skal vi bare se, om vi kan få KL med om bord i den sag.
Det andet er forslaget om kædeansvar, som Enhedslisten indtil videre har stået alene med, men som jo virkelig vil betyde, at vi får ryddet op i underskoven af platfirmaer og sort arbejde.
Det tredje er ændringen af udstationeringsdirektivet, så det bliver slået fast, at det er et minimumsdirektiv, og at landene har ret til at bygge oven på, fuldstændig som de vil, med love og overenskomster, sådan at man sikrer lige vilkår.
Der savner vi jo virkelig Dansk Folkepartis stemme i debatten.
De har tværtimod stemt imod flere af de her forslag før i tiden.
Jeg synes også, at vi er nødt til at nævne, at forslaget er noget dobbeltmoralsk.
Ifølge forslaget skal regeringen sikre, at udlændinge, der tager arbejde i Danmark, gør det på almindelige danske løn- og ansættelsesvilkår.
Så er det meget svært at forstå, at Dansk Folkeparti sammen med partiet Venstre har fremsat et beslutningsforslag, B 92, som jo vil medføre, at den vigtigste kraft, der skal sikre lige vilkår på det danske arbejdsmarked, nemlig den danske fagbevægelse, bliver ganske alvorligt stækket i den her kamp.
Jeg tror nok, at jeg med de bemærkninger, der er faldet, har fået gjort klart, at vi ikke kan støtte beslutningsforslaget, men jeg kvitterer selvfølgelig – det vil jeg gerne gøre – for Dansk Folkepartis støtte til en del af de tiltag, som Enhedslisten og regeringen har gennemført her i Folketinget.
Så man skal jo ikke gøre skarn uret på den konto.
Jeg har to spørgsmål.
Det ene er, at jeg gerne vil have, at ordføreren bekræfter, at det meget omtalte beslutningsforslag, B 92, ikke på noget tidspunkt bliver genfremsat med Dansk Folkepartis støtte.
Det er det ene spørgsmål.
Det andet spørgsmål – og nu vil jeg spørge lidt mere venligt end den foregående spørger – er: Hvordan vil Dansk Folkeparti gennemføre det, man skriver i beslutningsforslaget, nemlig at man ikke kan tage arbejde i Danmark, før der er blevet mindre lønforskel mellem Østeuropa og Danmark?
Hvordan vil Dansk Folkeparti gennemføre det helt konkret?
Det vil jeg da gerne vide.
Det kan man vel nok bede om et svar på, når det sådan står meget firkantet i beslutningsforslaget.
Hvordan vil Dansk Folkeparti helt konkret sikre, at den pind i beslutningsforslaget bliver opfyldt?